**ACTA DE LA SESSIÓ CONSTITUTIVA DE LA CORPORACIÓ**

|  |  |
| --- | --- |
| IDENTIFICACIÓ DE LA SESSIÓ |  |
| *Data: 11 de juny de 2011* |  |
| *Horari:* 12 hores migdia |  |
| *Lloc:* Sala Gran de Can Jan de la  Farrès. |  |
|  |  |
|  |  |

A la Sala Gran de Can Jan de la Farrès, essent les 12 hores del dia 11 de juny de 2011, en compliment d’allò disposat a l’article 195 de la Llei Orgànica 5/1985 del règim electoral general (LOREG) i a l’article 37.1 del Reglament d’organització, funcionament i règim jurídic de les Corporacions locals aprovat per Reial Decret 2568/1986 de 28 de novembre (ROF), concorren degudament convocats els regidors electes.

Constitueixen un total de 9 regidors electes i per tant, la majoria absoluta dels regidors electes exigits a l’article 195.4 de la LO 5/1985, de 19 de juny, del règim electoral general i es reuneixen amb objecte de celebrar la sessió pública de constitució de l’Ajuntament, donant fe de l’acte la Secretària de l’Ajuntament, la Sra. Maria Grau Pagès.

**1. Constitució de la Mesa d’edat**

Oberta la Sessió, per la Secretària es dóna lectura al contingut de l’article 195.4 de la LOREG i 37.2 del ROF, es procedeix tot seguit a cridar als regidors electes de major i menor edat dels presents a l’objecte de formar la Mesa d’Edat segons estableixen els preceptes abans citats, corresponent la designació al Sr. Joan Estarriola Vilardell i el Sr.Narcís Bartis Bosch, els qui passen a ocupar els lloc destinat a l’efecte, quedant constituïda la Mesa d’Edat pels següents senyors:

* Sr. Joan Estarriola i Vilardell, regidor electe de major edat.
* Sr. Narcís Bartis Bosch regidor electe de menor edat.
* Sra. Maria Grau Pagès, Secretària de la Corporació

Atès que el Sr. Joan Estarriola i Vilardell, regidor de major edat, és candidat a l’Alcaldia, actuarà de President de la Mesa d’edat el Sr. Narcís Bartis Bosch.

**2.- Constitució de l’Ajuntament**

Constituïda la Mesa d’edat la Secretària dóna lectura a l’article 195 de la LOREG i 37 del ROF i als noms i cognoms dels senyors regidors electes que assisteixen a la sessió procedint-se per la Mesa d’Edat a examinar les credencials presentades pels 9 regidors, atès que les credencials dels membres de la Mesa d’Edat han estat prèviament comprovades per la Secretària de la Corporació.

De la comprovació en resulta que les credencials es troben conformes a la vista de la certificació remesa a l’efecte a aquest Ajuntament per la Junta Electoral de Zona.

Seguidament el President de la Mesa d’Edat sol·licita als regidors electes presents a l’acte que manifestin si els afecta alguna causa de incompatibilitat sobrevinguda amb posterioritat a la seva proclamació.

Cap regidor fa manifestació al respecte per la qual cosa la Mesa d’Edat considera que als presents no els afecta cap causa de incompatibilitat sobrevinguda.

Així mateix, en compliment d’allò disposat en el punt cinquè de l’article 75 de la Llei 7/1985, 2 d’abril, reguladora de les Bases del Règim Local i articles 30 a 32 del ROF, per la Secretària es manifesta que han presentat declaració sobre els seus béns patrimonials, causes de possible incompatibilitat i sobre qualsevol activitat que els proporcioni o pugui proporcionar ingressos econòmics que afectin o puguin afectar l’àmbit de competència de la Corporació.

A continuació es posa en coneixement dels regidors electes concurrents que, de conformitat amb l’article 108.8 de la LO 5/1985, en el moment de la presa de possessió i per tal d’adquirir la plena condició de regidors, els candidats electes han de jurar o prometre acatament a la Constitució així com complimentar els demés requisits previstos a les Lleis o Reglaments respectius pel que d’acord amb l’article 1 del RD 707/1979, 5 d’abril, se’ls formula per la Secretària de la Corporació, a cadascun dels candidats electes, la següent pregunta:

“**Jureu o prometeu per la vostra consciència i honor complir fidelment les obligacions del càrrec de Regidor de l’Ajuntament de Fontcoberta, amb lleialtat al Rei, així com guardar i fer guardar la Constitució i l’Estatut d’Autonomia de Catalunya”?**

Resposta

Els Srs. Joan Estarriola Vilardell, Pilar Busquets Barceló, Carles Pedrola Carreras, Xavier Cros Verdaguer i el Sr. Narcís Bartis Bosch responen el següent:

***Prometo per la meva consciencia i honor complir fidelment les obligacions del càrrec de regidor/a i servir al poble que m’ha escollit, únic dipositari de la sobirania, i , per imperatiu legal, lleialtat al Rei, guardar i fer guardar la Constitució i l’Estatut d’Autonomia de Catalunya.***

Els Srs. Lluis Freixa Macià, Jaume Roura Noguer, Consol Mas Torres i Francesc Molina Jiménez responen el següent:

***Prometo per la meva consciencia i honor complir fidelment les obligacions del càrrec de regidor/a de l’Ajuntament de Fontcoberta , amb lleialtat al Rei, així com guardar i fer guardar la Constitució i l’Estatut d’Autonomia de Catalunya.***

Una vegada finalitzat l’acte de promesa o jurament del càrrec, el President de la Mesa d’Edat declara constituïda la Corporació.

**3.- Elecció de l’Alcalde**

Immediatament després de la Constitució de la Corporació la Secretària dóna lectura a l’article 196 de la LO 5/1985 del règim electoral general que estableix el procediment d’elecció de l’Alcalde.

En compliment de la citada normativa poden ser candidats a Alcalde els Srs. Regidors que encapçalen les corresponents llistes i que són:

Joan Estarriola i Vilardell per Junts per Fontcoberta i Vilavenut (ERC-AM)

Lluís Freixa Macià per CIU

Seguidament es procedeix a l’elecció del sistema de votació per part de la Mesa d’edat, resultant ser la votació secreta.

*Els Srs. Regidors són cridats per la Mesa d’Edat dipositant mitjançant paperetes secretes el seu vot a la urna que s’ha preparat a l’efecte. Acabada la votació, la Mesa d’Edat procedeix a dur a terme l’escrutini que dóna el següent resultat:*

* *Vots emesos: 9*
* *Vots vàlids: 9*
* *Vots blancs: 0*
* *Vots nuls: 0*

*Els vots vàlids es distribueixen de la següent manera:*

* *Sr Joan Estarriola i Vilardell: 5 vots*
* *Sr Lluis Freixa i Macià: 4 vots*

Havent obtingut la majoria absoluta dels vots el candidat **Sr. Joan Estarriola Vilardell**, qui encapçala la llista presentada per **Partit Junts per Fontcoberta i Vilavenut /ERC-AM, i** de conformitat amb l’establert a

l’article 196 de la LO 5/1985, la Mesa d’Edat el declara Alcalde Electe de l’Ajuntament de Fontcoberta.

**4.- Presa de possessió**

Acte seguit, es posa en coneixement dels assistents que, de conformitat amb allò disposat a l’article 18 del RDL 781/1986, i 40.2 del ROF en el moment de la presa de possessió i per adquirir la plena condició del càrrec d’Alcalde el candidat electe ha de jurar o prometre el càrrec amb subjecció a la fórmula establerta a l’article 707/1979 pel que es formula al candidat electe la següent pregunta:

“**Jureu o prometeu per la vostra consciència i honor complir fidelment les obligacions del càrrec d’Alcalde de l’Ajuntament de Fontcoberta, amb lleialtat al Rei, així com guardar i fer guardar la Constitució i l’Estatut d’Autonomia de Catalunya”?**

El Sr. Joan Estarriola Vilardell respongué:

- ***Prometo per la meva consciencia i honor complir fidelment les obligacions del càrrec de regidor/a i servir al poble que m’ha escollit, únic dipositari de la sobirania, i , per imperatiu legal, lleialtat al Rei, guardar i fer guardar la Constitució i l’Estatut d’Autonomia de Catalunya.***

Seguidament el S. President de la Mesa d’Edat fa entrega al Sr.Joan Estarriola Vilardell del bastó d’Alcalde fent ús de la paraula “ El poble te l'ha tornat a confiar, utilitza’l amb intel·ligència, honradesa, sentit comú i sobretot amb molta il·lusió”.

I seguidament es dissolt la Mesa d’Edat.

El Sr./a Alcalde convida a què intervingui i faci ús de la paraula el Regidor Sr. Lluís Freixa i Macià que encapçala la llista de CIU

*El passat 22 de maig els resultats ens varen situar a l’oposició, no obstant l’equip de Convergència i Unió som un equip preparat per a governar, per aquesta raó l’oposició que farem serà amb mentalitat de govern.*

*Estarem donant suport amb les polítiques, iniciatives que necessitem a Fontcoberta, Vilavenut i Melianta, millorant-les amb el nostre coneixement, també estarem per si es vol consensuar qualsevol nou reglament, buscant solucions, en resum, donem la nostra mà a l’equip de govern per a fer més riques les seves polítiques.*

*Aportarem del nostre programa les iniciatives que nosaltres creiem que facin falta per aquestes millores, ja sigui pels ciutadans o pels llocs, les associacions. . .*

*No obstant, avisarem quan alguna iniciativa no sigui oportuna o incorrecte, ho farem saber al poble, les coses mal fetes qui les ha de vetllar són les tècnics de l’Ajuntament, no obstant, nosaltres serem els garants polítics de que tot el que es faci aquests quatre anys sigui el necessari i ben fet.*

*Promourem i buscarem els canals necessaris perquè la ciutadania ens utilitzi per arribar a on ells no puguin arribar amb la relació a l’Ajuntament de Fontcoberta.*

*Desitgem que aquest mandat sigui profitós per a tots els fontcobertins, i no escatimarem ni esforços, ni temps, ni imaginació.*

Seguidament pren la paraula el Sr. Joan Estarriola Vilardell i manifesta el següent:

*Gràcies per ser aquí a la presa de possessió dels càrrecs electes; les persones que els veïns han elegit per tal que els representin a l’Ajuntament, la institució més propera als ciutadans, és o hauria de ser important i no hauria de passar sense pena ni gloria. Gràcies, doncs, per creure en aquesta institució.*

*Primer de tot, vull tenir un record pels regidors que no continuaran; la Montse Grau, l’Albert Vergés i , encara que fa més que va plegar, a en Josep Mª Alemany per l’oposició noble i respectuosa que han fet. Moltes gràcies a tots.*

*Moltes gràcies també a la regidora i al regidor que m’heu acompanyat en aquesta legislatura i que per diverses raons no continueu: La Maria Pinsach i en Llorenç Soler. Maria, a Benestar Social, durant aquests quatre anys, has aconseguit: una associació nova, la renovació de dalt a baix del dispensari, totes les accions que has engegat amb Dipsalut i amb el Consorci de Benestar social, els parcs de salut i molt aviat el desfibril·lador; la dedicació a la gent gran i a la gent amb dificultats... No és la meva intenció fer ara un llistat, però si que cal recordar que has fet una feina continuada i sense estridències que no sempre es visualitza i sovint, el dia a dia és ingrat i no és prou agraït; però tu te’n has sortit amb molt bona nota i has posat el llistó molt alt. Et trobarem a faltar.*

*I a tu Llorenç, company en cent escomeses, que vols que et digui?; tres legislatures, les dues primeres fent oposició i aquesta darrera a l’equip de govern a Medi ambient ; l’Agenda 21, el Pla director Urbanístic, les Vies Verdes, la creació de la brigada comarcal per recuperar els camins i pistes forestals i les reunions i entrevistes pel premi gros; la depuradora; Deu-n’hi do! Per tot això et trobarem molt a faltar, però també per fer-nos tocar de peus a terra de tant en tant. També el meu( el nostre), agraïment.*

*A uns i altres, oposició i govern, cadascú a la seva parcel·la, encara que no buscàveu cap premi, Fontcoberta i Vilavenut us ho poden ben agrair!*

*Permeteu-me, ara, donar la benvinguda als regidors que entren al Consistori, enhorabona a tots i molta sort!*

*Que aquesta legislatura serà molt complicada; ja ho sabem. Ho diu tothom; economistes, analistes, polítics; tothom però això no vol dir que haguem de caure en el fatalisme i que no puguem fer res. Segur que ens haurem d’esforçar més i haurem de buscar solucions pràctiques, funcionals i imaginatives. Al llarg de la història, els grans avenços s’han produït sempre en moments de crisi. Només cal estar atents, oberts i motivats i, sobretot treballar i treballar i segur que també obtindrem resultats.*

*Per això vull comptar amb tothom. Amb aquest nou equip de govern que empeny amb aquest aire nou, fresc i renovat i la molta experiència acumulada. Un equip molt ben preparat i amb unes ganes enormes per millorar el nostre Municipi que ha generat moltes expectatives. Hem d’intentar no decebre ningú!.*

*De la oposició n’espero un contrapès raonat i rigorós i m’agradaria que fóssim capaços, ( crec que ho serem), d’establir complicitats i col·laboracions per arribar a consensos el més amplis possibles.*

*Del personal municipal, tant de l’administratiu, com del tècnic, de la brigada i de tota la resta; n’espero el mateix grau d’implicació, de col·laboració i de confiança d’aquesta darrera legislatura. La veritat és que ens ho heu posat molt fàcil i vull aprofitar també per donar-vos-en les gràcies.*

*Vull agrair públicament l’esforç i l’ il·lusió dels companys i companyes de la candidatura que heu contribuït a la confecció del nostre programa electoral, tant meditat i realista, amb una visió completíssima del nostre Municipi que ha contagiat confiança i il·lusió a tanta gent que ens ha portat fins aquí. Gràcies a tots i no us creieu pas que la vostra feina ja s’ha acabat; això només acaba de començar.*

*I finalment a tots els veïns; els que ens heu fet confiança, en nom de tot el grup, us donem les gràcies. Volem estar a l’alçada de les expectatives creades i esperem, de vosaltres, els mateixos nivells de complicitat i de col·laboració que varem obtenir, per exemple, per des bloquejar i avançar la construcció de la depuradora.*

*I a tots aquells, els que no us varem convèncer, intentarem, amb les nostres actuacions, fer-vos canviar d’opinió. Prometo solemnement que treballarem perquè ningú se senti exclòs!. Continuarem obrint l’Ajuntament, amb les consultes veïnals, amb la informació clara i diàfana, amb la web i el bloc de l’alcalde i serem receptius per tenir en compte les opinions de tothom.*

*Reitero, per acabar, demanant a tothom, confiança en la nostra acció diària i sobretot, sobretot, comprensió en els casos que aquesta acció no sigui del tot del vostre gust. Fent un símil futbolístic, ara que està tant de moda; tingueu la seguritat que en el servei a la ciutadania ens hi deixarem la pell!*

*Moltes gràcies!*

*Visca Fontcoberta i Vilavenut!*

*I Visca Catalunya Lliure!*

A continuació i d’acord amb el que disposa l’art. 36.2 del Reglament d’Organització, Funcionament i Règim Jurídic de les Entitats Locals , aprovat per Reial Decret 2568/1986, de 28 de novembre, la secretària-interventora posa en coneixement de la Corporació la documentació referent als

justificants de les existències en metàl·lic i valors propis de la Corporació dipositats a la Caixa Municipal i Entitats Bancàries i Béns de la Corporació.

I quan són les tretze hores quinze minuts, i sense que hi hagin més assumptes a tractar, el Sr./a Alcalde aixeca la sessió de la qual jo, com a secretària, estenc la present acta.

Vist i plau,